Document ID: /roh_data/filtered/fineweb-2-filterrobots_roh.jsonl.gz/46109

In terz da questa rectificaziun è da manar enavos sin l'implant da pumpadi Linth-Limmern. Cun la perdita da 1,25 milliardas scriva l'Axpo il mender resultat en l'istorgia da la fatschenta. Gia l'onn avant aveva quai dà in minus da 990 milliuns francs medemamain pervi da rectificaziuns.
Il resultat da gestiun avant avair tratg giu expensas numna l'Axpo cun 637 milliuns francs plaschaivel. Quai dentant resguardond las grevas cundiziuns al martgà. Dentant giascha er quest resultat sut quel da l'onn passà da 834 milliuns.
Novs investiders per novas sfidas
Plinavant ha Axpo annunzià da vulair ir per novs investiders per l'onn 2019. La fatschenta desistia uss dentant da vulair vender ovras electricas. Ils novs investiders duain sa participar ad ina partiziun nova. Questa partiziun duai cumpigliar la producziun d'energia da funtaunas regenerablas, la fatschenta cun clients da l'exteriur e la commerzialisaziun.
Midadas er tar il cussegl d'administraziun
Il cussegl d'administraziun dal concern d'energia svizzer Axpo duai vegnir pli pitschen e sa cumponer senza politichers. Il president dal cussegl d'administraziun Thomas Sieber ha ditg avant las medias che questa midada saja decisiva.
Concretamain datti trais midadas en il gremi: en l'avegnir na duai dar nagins represchentants d'ovras chantunalas pli, nagins cussegliers guvernativs ed il cussegl d'administraziun duai vegnir reducì da 13 sin 9 commembers.
RR novitads 08:00